Cooperació organitza a Sagunt unes jornades per a denunciar el drama dels refugiats
27 de setembre 2017

![](/media/doahlefn/31jornada-refugio_cuerpo.jpg)  
  

L'Ajuntament de Sagunt, a través de la regidoria de Cooperació Internacional, ha organitzat, sota el títol _Ciutat Refugi_, unes jornades de denúncia de la situació dels refugiats durant tot el mes d'octubre. Amb estes jornades, segons explica el regidor de Cooperació, Guillermo Sampedro, “**volem posar de manifest i denunciar la major crisi humanitària de persones refugiades des de la Segona Guerra Mundial, amb centenars de milers de persones que fugen del seu país per a salvar les seues vides per conflictes armats, vulneració de drets, violència i persecucions, una quantitat que augmenta cada dia i una situació insostenible davant la qual Europa i Espanya estan mirant cap a un altre costat, cosa que és vergonyós**”. Les activitats es realitzaran al llarg del mes d'octubre en diferents espais de la ciutat, com el Centre Cívic Antic Sanatori, el Casal Jove, el passeig marítim o el Casino de la Gerència.

  

El punt d'inici d'estes jornades serà el pròxim 8 d'octubre en el Casino Recreatiu de la Gerència, en un dia de teatre organitzat per la regidoria, juntament amb el col·lectiu cultural Ciudad Prohibida i quatre companyies locals. Els quatre muntatges pretenen abordar el tema dels refugiats i exiliats al llarg de la història i conscienciar, al nostre entorn més pròxim, de la situació que estan patint estes persones. Sota el lema Teatre Migrant, les companyies locals Pez en el Agua (Balas de Silencio), Nebel Teatre (Zambra de la Esperanza), La NiñaCristal (Largo Viaje) i Vinculos (Vínculo Rojo) representaran les quatre obres de denúncia. També es realitzarà el Cercle de Silenci organitzat per l'ONG local Morvedre Acull i hi haurà carpes destinades a ONG vinculades amb el drama dels refugiats, com Ballona Matata, Morvedre Acull o Missing Children Europe.

L'apartat teatral es completa amb el muntatge _Refugiándonos_, que tindrà lloc el dissabte 28 d'octubre en el Casal Jove (C/ Vent de Marinada s/n), a partir de les 19 hores. L'obra és un espectacle teatral on es reflexiona sobre la condició de les persones refugiades i desplaçades i està organitzada i interpretada per Lourdes Casanova García, Begoña García-Romeu del Romero i Francesc Gandia Sanchis, de la companyia Fora Drames. A través del teatre social i la participació del públic es pretén donar a conéixer la realitat de les persones víctimes del desplaçament, el refugi i la migració forçada. A partir de la representació de cinc escenes diferents, l'obra pretén fer reflexionar sobre les causes i conseqüències d'eixes situacions extremes. _Refugiándonos_ és un intent d'aproximació al drama del refugi, del desplaçament forçat i altres formes de desarrelament. És un acostament a la realitat d'històries invisibles, de persones despullades de les seues terres, de les seues famílies i, en definitiva, de les seues vides.

A més del teatre, les jornades sobre Ciutat Refugi també comptaran amb una exposició d'ACNUR (l'agència de l'ONU per als refugiats) que porta el nom de _Jóvenes refugiados, salir del exilio,_ una exposició de 55 fotografies i vuit panells explicatius que reflecteixen la realitat de joves de tot el món que s'han convertit en refugiats o desplaçats. Es tracta d'un material dirigit a públic de totes les edats amb fotografies que plasmen el dia a dia dels joves en un camp de refugiats. Segons el regidor de Cooperació, esta exposició “**ens permet conéixer la realitat dels joves refugiats i descobrir les diferències i similituds que planteja el seu dia a dia amb el de qualsevol adolescent**”. L'exposició s'inaugurarà el dimecres 11 d'octubre a partir de les 19.30 en l'entrada de la biblioteca del Centre Cívic Antic Sanatori i romandrà fins al dia 3 de novembre.

![](/media/aqbntfy1/34_ciudad_refugio_cartel_cuerpo.jpg) 

També s'han programat tres xarrades amb les quals es pretén abordar les diferents arestes que comporta el drama dels refugiats, i es farà amb tres activistes que coneixen esta crisi humanitària de primera mà. La primera d'elles serà el 19 d'octubre, a partir de les 19 h en el Centre Cívic de Port de Sagunt, amb Leticia Cabo, metge i membre de l'ONG Proactiva Open Arms. La ponència porta el títol de “Personas salvando personas. La labor de Proactiva Open Arms en el Mediterráneo”. L'activista explicarà la labor de Proactiva Open Arms, una ONG la principal missió de la qual és rescatar del mar els refugiats que arriben a Europa fugint de conflictes bèl·lics, persecució o pobresa. L'organització naix d'una empresa de socorrisme i salvament marítim amb dilatada experiència en les costes espanyoles i ara es dedica a la vigilància i salvament de les embarcacions de persones que necessiten auxili en el Mar Egeo i Mediterrani Central, així com a la denúncia de totes les injustícies que estan passant i que ningú explica.

La segona xarrada serà el 25 d'octubre, a partir de les 19.30 h, en el Centre Cívic amb Manu Pineda. Sota el títol de “Quien siembra guerras recoge refugiados”, l'activista membre de l'associació Unadikum parlarà de la situació de conflicte i les guerres a Orient Mitjà, i posarà el focus en els seus causants, com el principal motiu d'esta situació. Manu Pineda és un activista pels drets humans, representant de l'associació Unadikum, el treball de la qual se centra des de 2011 en la franja de Gaza. La seua labor principal consisteix a oferir protecció física com a "escuts humans" a camperols i pescadors palestins.

La tercera xarrada serà el 2 de novembre, a les 19 h en el Centre Cívic, a càrrec d'Ana Gómez, periodista i responsable de mitjans d'Amnistia Internacional. La xarrada porta per títol “La crisis de los refugiados en los medios de comunicación” i amb la seua ponència, la periodista pretén explicar com està sent la cobertura i el tractament d'esta crisi humanitària per part dels mitjans de comunicació.

Estes jornades s'emmarquen, a més, dins del nomenament en el ple de l'Ajuntament de Sagunt com a Ciutat Acollidora de refugiats en 2015. A més, segons explica el regidor Guillermo Sampedro, “**amb estes jornades també pretenem sensibilitzar sobre esta vergonya mentre es compleix el termini que havia donat l'Estat espanyol per a acollir a quasi 20.000 refugiats mentre que només ha acollit a poc més de mil persones en dos anys, cosa similar al que ha fet Europa, blindant les seues fronteres, endurint les seues polítiques d'asil i vulnerant sistemàticament els drets humans. Busquem, per tant, sensibilitzar i abordar este drama des de diferents punts de vista**”.

*   [](http://www.facebook.com/sharer.php?u=https://aytosagunto.es/va/actualitat/cooperacio-organitza-a-sagunt-unes-jornades-per-a-denunciar-el-drama-dels-refugiats/ "Facebook")
*   [](http://twitter.com/share?url=https://aytosagunto.es/va/actualitat/cooperacio-organitza-a-sagunt-unes-jornades-per-a-denunciar-el-drama-dels-refugiats/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/cooperacio-organitza-a-sagunt-unes-jornades-per-a-denunciar-el-drama-dels-refugiats/ "Linked In")
*   [](mailto:?body=https://aytosagunto.es/va/actualitat/cooperacio-organitza-a-sagunt-unes-jornades-per-a-denunciar-el-drama-dels-refugiats/)